সুপ্রিম রায়ে সংকটে স্কুল, গ্রুপ-ডি কর্মীর কাজও করছেন হেডমাস্টার

ওয়েব ডেস্ক: সুপ্রিম নির্দেশে (Supreme Court Verdict) চাকরি বাতিল হয়েছে প্রায় ২৬ হাজার শিক্ষক-শিক্ষিকার। আর আদালতের এই সিদ্ধান্তে চরম সংকটে উত্তরবঙ্গের একটি প্রান্তিক স্কুল। আলিপুরদুয়ার (Alipurduar) জেলার ফালাকাটার ময়রারডাঙ্গা গোপ্পু মেমোরিয়াল বিদ্যালয়ে দেখা দিয়েছে নানান সমস্যা। কারণ সুপ্রিম কোর্টের রায়ের জেরে চাকরি হারিয়েছেন এই বিদ্যালয়ের একজন শিক্ষক এবং তিনজন গ্রুপ-ডি কর্মী। সব মিলিয়ে আচমকা চারজন কর্মী বাদ যাওয়ায় বিদ্যালয়ের দৈনন্দিন কাজকর্মে নেমেছে বিশৃঙ্খলা।

বিদ্যালয়ের পড়ুয়ার সংখ্যা প্রায় ২২০০। কিন্তু তারপরেও পর্যাপ্ত শিক্ষক বা শিক্ষাকর্মী নেই সেখানে। বিদ্যালয়ের মোট ৩৮ জন শিক্ষকের মধ্যে এবার চাকরি হারিয়েছেন একজন গণিত শিক্ষক। একইসঙ্গে তিনজন গ্রুপ-ডি কর্মী চলে যাওয়ায় বিদ্যালয়ের কর্মীসংখ্যায় বড় ধস নেমেছে। হঠাৎ করে সহকর্মীদের হারিয়ে মনোবল হারাচ্ছেন অন্যান্য শিক্ষক-শিক্ষিকারাও।

আরও পড়ুন: কেন এই আন্দোলন? বিক্ষোভকারীদের পাল্টা প্রশ্ন ব্রাত্য বসুর

এই অবস্থায় একপ্রকার বাধ্য হয়ে স্কুলের সমস্ত প্রশাসনিক এবং পরিষেবামূলক কাজ একাহাতে সামলাচ্ছেন ভারপ্রাপ্ত প্রধান শিক্ষক ফিরোজ খান। সকালবেলা বিদ্যালয়ের তালা খোলা থেকে শুরু করে ঘণ্টা বাজানো, নোটিস পৌঁছে দেওয়া, এমনকি শ্রেণিকক্ষে গিয়ে দরকারি কাগজপত্র সরবরাহ — সবকিছুই এখন তাঁর দায়িত্বে। শিক্ষকতা ও প্রশাসনিক দায়িত্বের পাশাপাশি গ্রুপ-ডি কর্মীদের কাজও করতে হচ্ছে তাঁকে।

বিদ্যালয়ের এমন অচল অবস্থায় শিক্ষার মানও ক্ষতিগ্রস্ত হচ্ছে বলে অভিযোগ তুলছেন অভিভাবকদের একাংশ। তাঁরা দ্রুত শূন্যপদে নতুন নিয়োগের দাবি তুলেছেন। অন্যদিকে, বিদ্যালয় কর্তৃপক্ষও পরিস্থিতি সামাল দিতে প্রশাসনের হস্তক্ষেপের আবেদন জানিয়েছেন।